I.JOHDANTO

Työvoimakustannusindeksistä 27. helmikuuta 2003 annetussa Euroopan parlamentin ja neuvoston asetuksessa (EY) N:o 450/2003 asetetaan yhteiset puitteet jäsenvaltioille vertailukelpoisten indeksien tuottamiseen ja toimittamiseen komissiolle.

Työvoimakustannusindeksillä mitataan työnantajien maksamien työvoimasta aiheutuvien työtuntikohtaisten kokonaiskustannusten neljännesvuosittaisia muutoksia, mikä mahdollistaa yhdestä tuotannontekijästä, työvoimasta, johtuvien kustannuspaineiden seuraamisen. Se on yksi euroindikaattoreista, jotka sisältävät tietoa euroalueen talouden kehityksestä. Eurostat julkaisee verkkosivustollaan neljännesvuositiedotteen työtuntikohtaisesta työvoimakustannusindeksistä. Tiedote sisältää täydelliset tietokokonaisuudet jaoteltuina toimialojen ja työvoimakustannuserien (palkka- ja muut kustannukset) mukaan. Sivusto sisältää myös sekä neljännesvuosittaiset että vuosittaiset kasvuluvut.

Komissio antaa joka toinen vuosi Euroopan parlamentille ja neuvostolle kertomuksen asetuksen (EY) N:o 450/2003 13 artiklan mukaisesti. Koska aiemmissa kertomuksissa on analysoitu takautuvat sarjat, tässä kertomuksessa tarkastellaan työvoimakustannusindeksiin liittyvien myöhempien tietojen laatua, eli tietoja ajanjaksolta vuoden 2018 toisesta vuosineljänneksestä (2018Q2) vuoden 2020 ensimmäiseen vuosineljännekseen (2020Q1). Yhdistynyt kuningaskunta oli Euroopan unionin jäsenvaltio 31. tammikuuta 2020 saakka, minkä vuoksi sen toimittamat työvoimakustannusindeksitiedot on sisällytetty tähän kertomukseen.

Komissio antoi heinäkuussa 2003 asetuksen (EY) N:o 1216/2003, jossa säädetään yksityiskohtaisemmin menettelyistä, joita jäsenvaltioiden on noudatettava toimittaessaan indeksinsä komissiolle, indekseihin tehtävistä kalenterikorjauksista ja kausitasoituksista sekä kansallisten laatuselvitysten sisällöstä. Maaliskuussa 2007 komissio antoi asetuksen (EY) N:o 224/2007. Sillä muutetaan asetusta (EY) N:o 1216/2003 ja laajennetaan työvoimakustannusindeksin soveltamisala kattamaan NACE Rev. 1:n pääluokat L, M, N ja O. Viimeksi mainittuihin pääluokkiin kuuluu lähinnä markkinattomia palveluja, joiden dynamiikka voi poiketa markkinapalvelujen dynamiikasta. Elokuussa 2007 komissio antoi lisäksi asetuksen (EY) N:o 973/2007 tilastollisen toimialaluokituksen NACE Rev. 2 täytäntöönpanosta annettujen eri tilastoaloja, myös työvoimakustannusindeksiä, koskevien useiden säädösten muuttamisesta.

Asetuksen (EY) N:o 1216/2003 liitteessä I työvoimakustannusindeksin laatu määritellään seuraavia kriteerejä käyttäen: merkityksellisyys, tarkkuus, tietojen toimittamisen täsmällisyys, saatavuus ja selkeys, verrattavuus, johdonmukaisuus ja kokonaisuus. Koska saatavuutta ja selkeyttä pidettiin edellisessä työvoimakustannusindeksiä koskevassa kertomuksessa tyydyttävinä, tässä kertomuksessa käsitellään merkityksellisyyttä, kokonaisuutta, täsmällisyyttä, tarkkuutta, verrattavuutta ja johdonmukaisuutta.

II.EDELLISEN KERTOMUKSEN JÄLKEINEN YLEINEN EDISTYMINEN

Lainsäädäntöön ei ole tehty muutoksia edellisen kertomuksen laatimisen jälkeen. Yhdistyneen kuningaskunnan ero Euroopan unionista kuitenkin vaikutti EU:n aggregaatteihin. Vuosineljänneksestä 2020Q1 alkaen työvoimakustannusindeksi kuvastaa EU:n uutta 27 jäsenvaltiosta koostuvaa kokoonpanoa.

Työvoimakustannusindeksitietoja kerättiin edelleen datansiirron parantamiseksi SDMX-standardeja käyttäen, ja vuotuisia laatuselvityksiä päivitettiin aikataulun mukaisesti ennen viitejaksoa seuraavan vuoden loppua.

Työvoimankustannusindeksitietojen perustaksi otettiin uusi viitevuosi (2016), jota varten uudet vertailutiedot saatiin tuoreimman työvoimakustannustutkimuksen (LCS2016) tulosten valmistuttua.

Työtuntikohtaisia työvoimakustannustasoja koskevat tiedot päivitettiin kolmen kuukauden kuluessa viitevuoden päättymisestä vuoden 2019 työvoimakustannusindeksitietojen pohjalta.

Lisäksi työmarkkinatilastoja käsittelevä työryhmä hyväksyi Eurostatin laatiman uuden mallin, jonka mukaisesti kerätään jäsenvaltioissa työvoimakustannusindeksin yhteydessä käytettyjä kausitasoitusmalleja koskevia tietoja.

Seuraavissa kappaleissa kerrotaan näistä asioista yksityiskohtaisesti.

2.1. Paremmat tiedonkeruun standardit

SDMX-standardin (Statistical Data and Metadata eXchange) tietorakenteiden uusin versio toimii edelleen jäsenvaltioiden datan vastaanottamisessa ja työvoimakustannusindeksin tuottamisessa, mutta myös työvoimakustannusindeksitietojen siirtämisessä Euroopan keskuspankille.

Jäsenvaltioille ilmoitettiin automaattisella validointivälineellä (STRUVAL) niiden työvoimakustannusindeksidatan siirroissa ilmenneistä tietoteknisistä ongelmista.

2.2. Työvoimakustannusindeksin perustason muuttaminen

Työvoimakustannusindeksidata esitetään indeksilukuina, jotka ilmaistaan suhteessa tiettyyn perusvuoteen, jonka arvo on määritelmän mukaan 100. Näin ollen indeksiluvut kertovat työvoimakustannusten kumulatiivisesta kasvusta verrattuna perusvuoteen.